Kameel – My yskas – Kameel se gebabbel
On Desember 8, 2020 Desember 8, 2020 By KameelIn Uncategorized
Scrapy se Maandag = Wasdag Uitdaging No. 37
Die voorkant van my yskas was altyd die plek waar ek in mooi magnetiese rame 'n foto van elke kleinkind gehad het. Met tyd het gedrukte fotos uitgesterf, en dit het al moeiliker geraak om "up to date" te bly met die vinnig groeiende kleinkinders. Op 'n dag het ek al die fotos afgehaal, en die rame wat gewys het dat hulle dae ook verby is, in die asblik gegooi.
Kenneth het getrou en ek het 'n paar fotos in die hande gekry. Die een van my en Ken het ek teen die yskas vasgeplak, en 'n magneet wat Chanté my gegee het langsaan geplaas. Dit lees "Don't try to understand me, just love me." Jare later het Kenneth en sy vrou ouers geword van 'n pragtige krulkop seuntjie. Sy kleuterskoolfoto het ook 'n plek op die yskas gekry. Die magneet met 'n geestelike boodskap op was 'n geskenk.
Dieselfde krulkop se babafoto pryk groot aan die linkerkant van die yskas. Dit was 'n almanak waarvan ek die onderste deel afgesny het. 'n Klompie magnete hou die foto in plek. Ken het al geskimp dat ek dit nou maar kan afhaal…. maar ek gee dit nog bietjie tyd. Die papier waarop dit gedruk is sal wel een of ander tyd meegee.
Aan die regterkant van die yskas is 'n baie kosbare stukkie kunswerk van Joshua uit sy kleuterskooldae. Dit het sy handafduk op. Hy gaan volgende jaar hoërskool toe; dus hang die "kunswerk" al meer as sewe jaar daar.
Dan hang daar nie op die yskas nie, maar net langsaan teen die muur 'n sleutelhouer wat vir my kosbaarder is as enige skildery wat ek het. Ruan (my hart se punt kleinseun) het dit in graad 1 geteken, en hy is nou besig met sy graad 12 eksamens. Vir twaalf jaar hang die sleutelhouer met sy tekening van my en Ken in die huisie, met hom wat in die tuin speel daar, en ek hoop dat dit daar sal bly hang tot die dag wat ek my oë finaal toemaak.
13 gedagtes oor "Kameel – My yskas"
Sjoe dis kosbaar daai sleutel houer!!
Desember 8, 2020 om 4:12 nm	 Antwoord
Baie spesiaal nê. Niemand anders sal sy waarde besef nie… dus glo ek nie hy gaan familieerfstuk word nie.
Desember 8, 2020 om 4:49 nm	 Antwoord
Janee hy moet nog lank bly waar hy is
Desember 8, 2020 om 4:57 nm
Die foto van jou en ken is baie mooi – wat was die geleentheid? dit lyk so feestelik.
Desember 8, 2020 om 5:23 nm	 Antwoord
Ons seun se troue. 😊
Desember 8, 2020 om 5:59 nm	 Antwoord
Kameel, daardie laaste kunswerk is kosbaar verby. Daar hang vandag nog van my groot dogter se kleinkindjie kunswerke in my huis teen die mure. Ek kan nie wag vir my kleinkinders se eerste kunswerk nie.
Desember 8, 2020 om 5:41 nm	 Antwoord
Dit is so kosbaar. Ek het my kinders se briefies en tekeninge in 'n kunsboek geplak. Al hulle sêgoed het ek ook neergeskryf. Die kleinkinders se briefies en tekeninge is in 'n boks gebêre.
Desember 8, 2020 om 5:58 nm	 Antwoord
'n Hele yskas vol herinneringe. Jy het 'n groot hart Kameeltjie.
Desember 8, 2020 om 6:58 nm	 Antwoord
Dankie Hester…. soos 'n taxi nê 😊 Partykeer wens ek dit was eerder 'n klein beetle.
Desember 8, 2020 om 8:53 nm	 Antwoord
Dis alles werklik baie spesiaal. Ek het Bertus se kunswerke ook alles gebêre en saam hierheen gebring. Eendag is eendag dan gaan ek die bondel uithaal en bietjie terugleef. Hy het altyd met moedersdag, verjaarsdae tekeninge gemaak en gegee. Het selfs nog sy skool skrifte. Hy sal my seker skerp aanspreek as hy dit weet. Ek het ook lank fotos teen yskas gehad. Eintlik moet jy n stukkie skryf by jou sleutelringhouer. Later sal dit nog betekenis gee vir jou kinders ook. Hul gaan op n plek kom waar hul gaan belangstel in wat in verlede gebeur het.
Desember 9, 2020 om 7:49 vm	 Antwoord
Dis lekker om so nou en dan deur ou goed te gaan en te onthou. Ek het die babakleertjies waarmee hulle van hospitaal af gekom het gebêre, asook hulle graad 1 en 2 rapporte. Dié het ek elkeen gegee wanneer hulle huis verlaat. Maar sentimenteel ek.
Desember 9, 2020 om 9:00 vm	 Antwoord
Selfde met my. Ek het darem Bertus se babatruitjies wat nie blou is nie vir Bea gegee min wetende dat daar nog enetjie gaan kom. Ek sien Stella gebruik darem Bertus se kombersies vir Amelia nou. My swaer het twee truitjies gehekel n bloue en n pienke want daardie tyd het ons nie gesonar nie. Ek kon toe pienke vir Bea gee.